Na podlagi 21., 29. in 62. člena Zakona o lokalni samoupravi (Ur.list RS, št.72/93, 57/94, 14/95), 12.člena Odloka o gospodarskih javnih službah občine Šenčur (Uradni vestnik Gorenjske, št.34/98) in 13.člena statuta občine Šenčur (Uradni vestnik Gorenjske št.6/95, 6/96) je občinski svet občine Šenčur na svoji 29. seji dne 11.11.1998 sprejel

PRAVILNIK

o postopku javnega razpisa za izbiro koncesionarja

in načinu izbire koncesionarja

1.člen

Ta pravilnik določa postopek javnega razpisa za izbiro koncesionarja, način izbire koncesionarja, splošne pogoje, ki jih mora koncesionar izpolnjevati in drugo v zvezi s podelitvijo koncesij za izvajanje gospodarskih javnih služb v občini Šenčur.

2.člen

(1)Občina Šenčur pridobiva koncesionarja za opravljanje gospodarske javne službe na podlagi javnega razpisa.

(2)Javni razpis se objavi v Uradnem listu Republike Slovenije oziroma drugem javnem glasilu, v 60 dneh po sprejetju odloka o podelitvi posamezne koncesije (koncesijskega akta).

(3)Rok za dostavo ponudb se določi v javnem razpisu in ne sme biti krajši od 20 dni.

3.člen

V javnem razpisu se določijo pogoji, ki jih mora izpolnjevati koncesionar ter drugi elementi javnega razpisa, zlasti pa:

-da je pravna ali fizična oseba, ki je registrirana za opravljanje razpisa dejavnosti oziroma ima obrtno dovoljenje za opravljanje razpisne dejavnosti;

-da zagotavlja uporabnikom kontinuirano in kvalitetno izvajanje gospodarske javne službe;

-da zaposluje zadostno število strokovnih delavcev za realizacijo koncesionarske dejavnosti za pokrivanje celotnega območja občine;

-da pripravi in predloži program delovanja dejavnosti;

-da ni v postopku prisilne poravnave ali stečaja;

-da predloži izračun predvidene cene storitev, v nominalnem znesku;

-način zagotavljanja in dokazovanja kakovosti.

(2)V javnem razpisu se lahko določijo tudi drugi posebni pogoji, ki jih mora izpolnjevati koncesionar, glede na vrsto gospodarske javne službe.

(3)Izpolnjevanje pogojev izkaže kandidat za koncesionarja z ustreznimi referencami o dosedanjih izkušnjah na tem področju.

4.člen

(1)Javni razpis je veljaven, če se nanj prijavita najmanj dva ponudnika.

(2)Ne glede na določbe prejšnjega odstavka tega člena je ponovni javni razpis veljaven tudi, če se nanj prijavi samo en ponudnik in je bil prvi javni razpis neveljaven ter je tako določeno v javnem razpisu.

5.člen

(1)Javni razpis je neuspešen, če do izteka razpisnega roka ni predloženo zadostno število ponudb oziroma, če posamezen v razpisu zahtevani pogoj, ni vsebovan v nobeni od pravočasno prispelih ponudb.

(2)Prijava na razpis je neveljavna, če ne vsebuje vseh v razpisu določenih sestavin oziroma, če ni prispela v predpisanem roku.

(3)Če javni razpis ni uspel, se lahko ponovi najkasneje v tridesetih dneh od poteka razpisnega roka neuspelega razpisa.

6.člen

(1)Javni razpis se lahko razpiše tudi z namenom zbiranja informacij o ponudbi za opravljanje posamezne gospodarske javne službe, ki se podeljuje s koncesijo.

(2)V primeru, ko gre za javni razpis v skladu s prvim odstavkom tega člena, mora biti to v razpisu izrecno določeno.

(3)Za javni razpis iz prvega odstavka tega člena se smiselno uporabljajo določbe tega pravilnika.

7.člen

(1)Javni razpis pripravi in ga razpiše občinska uprava občine Šenčur (v nadaljevanju:uprava).

(2)Pri sestavi javnega razpisa mora uprava upoštevati predvsem:

-dejavnost, ki se opravlja z razpisno gospodarsko javno službo;

-število morebitnih izvajalcev razpisne gospodarske javne službe;

-posebne pogoje, ki jih mora izpolnjevati koncesionar, za opravljanje dejavnosti iz razpisne gospodarske javne službe.

8.člen

Odpiranje ponudb je javno, kraj in čas odpiranja pa se določita v javnem razpisu.

9.člen

(1)Ponudbe odpira stalna strokovna komisija (v nadaljevanju:komisija).

(2)Komisija ima najmanj tri člane, ki jih z upravno odločbo imenuje župan občine Šenčur.

(3)Člane komisije razrešuje župan občine Šenčur.

(4)Če bi bilo z razrešitvijo posameznega člana komisije, število članov komisije nižje od predpisanega v tem pravilniku, mora župan občine Šenčur ob razrešitvi imenovati novega člana komisije.

(5)Delo komisije vodi član le-te, ki ga določi župan občine Šenčur.

10.člen

(1)Vse neveljavne ponudbe (nepravočasno prispele ali nepravilno označene), komisija za odpiranje ponudb izloči iz nadaljnjega postopka in jih neodprte vrne ponudnikom.

(2)O postopku odpiranja ponudb sestavi komisija za odpiranje ponudb zapisnik, ki ga podpišejo vsi člani komisije in navzoči predstavniki oziroma ponudniki.

(3)Zapisnik mora vsebovati zlasti:

-kraj, dan in uro, ko se je začelo z odpiranjem ponudnikov;

-imena prisotnih članov komisije;

-imena navzočih predstavnikov oziroma ponudnikov;

-imena ponudnikov, ki niso navzoči pri odpiranju ponudb;

-ugotovitve pregleda ponudbene dokumentacije ter navedbo ponudnikov, ki niso izpolnili pogojev razpisa z navedbo razlogov ta to;

-vrstni red odpiranja ponudb ter glavne podatke iz vsake posamezne ponudbe;

-ugotovitve, da je postopek odpiranja ponudb potekal po predpisih.

11.člen

(1)Po oceni ponudb sestavi komisija poročilo, v katerem navede ponudnika, za katerega meni, da je dal najugodnejšo ponudbo glede na pogoje javnega razpisa.

(2)Poročilo iz prejšnjega odstavka tega člena, skupaj z zapisnikom iz prejšnjega člena tega pravilnika ter celotno ponudbeno dokumentacijo, posreduje komisija županu občine Šenčur.

12.člen

(1)Najboljšega ponudnika izbere uprava občine Šenčur na podlagi poročila iz prejšnjega člena tega pravilnika.

(2)Po sprejemu odločitve o izbiri najboljšega ponudnika, župan občine Šenčur o tem obvesti občinski svet občine Šenčur, na prvi naslednji seji občinskega sveta.

13.člen

(1)Uprava občine Šenčur o izbiri koncesionarja izda upravno odločbo, ki se vroči vsem ponudnikom javnega razpisa.

(2)Uprava pozove izbranega ponudnika k podpisu koncesijske pogodbe.

(3)Če izbrani ponudnik v roku tridesetih dni od prejema poziva iz prejšnjega odstavka tega člena ne pristopi k podpisu koncesijske pogodbe, se šteje, da je odstopil od dane ponudbe.

14.člen

(1)V postopku izbire koncesionarja imajo vsi kandidati, ki so sodelovali v postopku javnega razpisa položaj stranke.

(2)Ponudnik, ki se ne strinja z odločitvijo izbora koncesionarja, lahko svoje pravice uveljavlja v upravnem postopku.

15.člen

Določbe tega pravilnika se smiselno uporabljajo tudi za oddajo javnih naročil, ki se financirajo iz sredstev proračuna, če z zakonom oziroma podzakonskim aktom ni drugače določeno.

16.člen

Komisija mora biti imenovana najkasneje v tridesetih dneh od uveljavitve tega pravilnika.

17.člen

Vsi postopki javnega razpisa oziroma izbora koncesionarja začeti pred uveljavitvijo tega pravilnika se dokončajo po predpisih, na podlagi katerih so bili začeti.

18.člen

Ta pravilnik začne veljati osmi dan po objavi v Uradnem vestniku Gorenjske.

